กทม.ระดมพลังจิตอาสาร่วมพัฒนาทำความสะอาดคลองผดุงกรุงเกษมและคลองมหานาค เพื่อเตรียมความพร้อมในงานพระราชพิธีบรมราชาภิเษก
สมเด็จพระเจ้าอยู่หัวฯ ทรงมีพระมหากรุณาธิคุณโปรดเกล้าฯ ให้หน่วยพระราชทาน ร่วมกับประชาชนจิตอาสาพระราชทานตามแนวพระราชดำริ ร่วมปฏิบัติหน้าที่ในโครงการ “เราทำความ ดี ด้วยหัวใจ” เฉลิมพระเกียรติ เนื่องในโอกาสมหามงคลพระราชพิธีบรมราชาภิเษก โดยมีพลตำรวจเอกอัศวิน ขวัญเมืองผู้ว่าราชการกรุงเทพมหานครเป็นประธานกล่าวสำนึกในพระมหากรุณาที่คุณสมเด็จพระเจ้าอยู่หัวและเปิดกิจกรรม พร้อมด้วยคณะผู้บริหารกรุงเทพมหานครหน่วยงานที่เกี่ยวข้อง และประชาชนจิตอาสา รวมจำนวนกว่า 1,000 คน เข้าร่วมกิจกรรม         ผู้ว่าราชการกรุงเทพมหานคร กล่าวว่า หลังจากเมื่อวันที่ 26 เมษายนที่ผ่านมา ได้มีการจัดกิจกรรมบิ๊กคลีนนิ่งเดย์ บริเวณพื้นที่จัดงานและพื้นที่ใกล้เคียงงานพระราชพิธีบรมราชาภิเษก เพื่อร่วมกันพัฒนาล้างทำความสะอาดในเส้นทางเสด็จพระราชดำเนินเลียบพระนครโดยขบวนพยุหยาตราทางสถลมารคตลอดเส้นทาง  วันนี้เป็นการดำเนินการในส่วนที่เหลือ โดยประชาชนจิตอาสาได้ร่วมพัฒนาทำความสะอาดคลองผดุงกรุงเกษมและคลองมหานาค ระยะทางรวม 5,650 เมตร  พร้อมตัดแต่งกิ่งไม้ริมคลอง เก็บขยะ วัชพืชในคลองและทางเดินริมคลอง ทาสีทางจักรยานจัดระเบียบสายไฟฟ้าและสายสื่อสาร และจัดระเบียบแผ่นป้ายโฆษณาริมคลอง        ทั้งนี้ กรุงเทพมหานคร ได้เตรียมความพร้อมด้านไฟฟ้าส่องสว่างตามเส้นเสด็จพระราชดำเนิน ในงานพระราชพิธีบรมราชาภิเษก คาดว่าจะแล้วเสร็จสมบูรณ์ถายในวันนี้ ก่อนส่งมอบพื้นที่ให้กับฝ่ายความมั่นคงในวันที่1 พฤษภาคม นอกจากนี้กรุงเทพมหานครได้กำชับให้เจ้าหน้าที่คอยตรวจสอบดูแลความเรียบร้อยด้านสถานที่ รวมถึงการประดับตกแต่งต้นไม้ ดอกไม้ให้เป็นไปด้วยความสวยงามและสมพระเกียรติ         นอกจากนี้ กรุงเทพมหานครได้เตรียมสถานที่พักให้แก่ประชาชนที่ศูนย์เยาวชนไทย-ญี่ปุ่น (ดินแดง) อาคารกีฬาเวสน์ 1 และ2 พร้อมเครื่องนอน อาหารและเครื่องดื่ม ซึ่งสามารถรองรับประชาชนได้ถึง 1,000 คน ซึ่งจะเปิดให้ประชาชนจองที่พักตั้งแต่วันที่ 1 พฤษภาคมเป็นต้นไป         สำหรับผู้ที่มีความประสงค์เข้าพักสามารถจองได้ที่โทร 02 245 4743-47  พร้อมขอความร่วมมือประชาชน ที่เดินทางเข้าร่วมงานพระราชพิธี แต่งกายด้วยชุดสุภาพ สวมใส่เสื้อสีเหลืองคอปก เพื่อเป็นการแสดงออกถึงความจงรักภักดี